Up-193/99
Natisni
Opravilna št.:
Up-193/99
Datum odločitve:
30. 1. 2001
ECLI:
ECLI:SI:USRS:2001:Up.193.99
Akt:
Ustavna pritožba A. A. in B. B. zoper sodbo Višjega sodišča v Ljubljani št. I Cp 2106/98 z dne 3. 2. 1999 in dopis Državnega tožilstva Republike Slovenije št. Ct 505/99 z dne 17. 5. 1999
Izrek:
Ustavna pritožba A. A. in B. B. zoper sodbo Višjega sodišča v Ljubljani št. I Cp 2106/98 z dne 3. 2. 1999 in dopis Državnega tožilstva Republike Slovenije št. Ct 505/99 z dne 17. 5. 1999 se zavrže.
Evidenčni stavek:
Ker je ustavna pritožba zoper sklepa sodišča prepozna, zoper dopis državnega tožilstva pa nedopustna, jo je Ustavno sodišče zavrglo.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 6., 50., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
20. 7. 1999
Vrsta odločitve:
sklep
Vrsta rešitve:
zavrženje
Dokument:
US20605
Up-193/99
30.1.2001
S K L E P
Ustavno sodišče je v postopku za preizkus ustavne pritožbe A. A. in B. B. iz Ž., ki ju zastopa C. C., odvetnik v Z. na seji senata dne 30. januarja 2001
s k l e n i l o :
Ustavna pritožba A. A. in B. B. zoper sodbo Višjega sodišča v Ljubljani št. I Cp 2106/98 z dne 3. 2. 1999 in dopis Državnega tožilstva Republike Slovenije št. Ct 505/99 z dne 17. 5. 1999 se zavrže.
O b r a z l o ž i t e v
1. Pritožnika sta v pravdnem postopku na prvi stopnji uspela z zahtevkom za odstranitev ostankov zidu in prepoved bodočih posegov v njuno parcelo. Z izpodbijano sodbo je Višje sodišče spremenilo sodbo sodišča prve stopnje in zavrnilo tožbeni zahtevek pritožnikov. Pritožnika sta Državnemu tožilstvu predlagala vložitev zahteve za varstvo zakonitosti, njun predlog pa je bil zavrnjen. Z ustavno pritožbo pritožnika izpodbijata sodbo Višjega sodišča in dopis, s katerim ju je državna tožilka obvestila, da v zadevi ne bo vložila zahteve za varstvo zakonitosti. Menita, da jima je bila z izpodbijanima aktoma kršena pravica do zasebne lastnine iz 33. člena Ustave.
2. Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavno pritožbo treba vložiti v šestdesetih dneh od vročitve izpodbijanega posamičnega akta. Izpodbijani sklep Višjega sodišča je bil pritožnikoma vročen najkasneje dne 4. 5. 1999, ko sta na Državno tožilstvo vložila predlog za vložitev zahteve za varstvo zakonitosti. Ustavna pritožba zoper izpodbijani sklep Višjega sodišča, vložena dne 19. 7. 1999, je torej prepozna.
Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.
3. Pritožnika izpodbijata tudi dopis, s katerim ju je državna tožilka obvestila, da ne bo vložila zahteve za varstvo zakonitosti. Po določbi prvega odstavka 50. člena ZUstS vsakdo lahko vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Izpodbijani dopis ni posamičen akt v smislu 50. člena ZUstS, s katerim bi bilo odločeno o kakšni pravici ali obveznosti ustavnih pritožnikov. Ustavna pritožba zoper dopis Državnega tožilstva je zato nedopustna.
4. Ker je ustavna pritožba pritožnikov zoper sklepa sodišč prepozna, zoper dopis tožilstva pa nedopustna, jo je Ustavno sodišče zavrglo.
5. Senat Ustavnega sodišča je sprejel ta sklep na podlagi prve alinee prvega odstavka 55. člena, 6. člena ter prvega odstavka 50. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.
Predsednik senata:
dr. Lojze Ude